PREDKLADACIA SPRÁVA

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre štátne sociálne dávky predkladá na rokovanie vlády Slovenskej republiky návrh poslancov Národnej rady Slovenskej republiky Dagmar KRAMPLOVEJ, Romana MICHELKA, Andreja DANKA a Milana GARAJA na vydanie zákona ktorým, sa mení zákon č. 238/1998 Z. z. o príspevku na pohreb v znení neskorších predpisov (tlač 1269) (ďalej len „poslanecký návrh“).

Ministerstvo k predloženému poslaneckému návrhu uvádza nasledovné:

Všeobecne

Cieľom návrhu zákona je podľa predkladateľov zvýšiť príspevok na pohreb zo sumy 200 eur na sumu 500 eur tak, aby štátna sociálna dávka vo väčšej miere zodpovedala svojmu účelu, ktorým je príspevok na úhradu výdavkov spojených so zabezpečením pohrebu zomretého.

Stanovisko

Súčasná výška príspevku na pohreb bola upravená s účinnosťou od 1.1.2025, pričom predmetná úprava dostatočne reflektovala vývoj cien pohrebných služieb a potrebu zvýšenia podpory štátu na úhrade týchto nákladov. Od nadobudnutia účinnosti predmetnej zmeny ministerstvo neeviduje taký zásadný nárast cien pohrebných služieb, ktorý by vecne odôvodňoval ďalšie zvýšenie príspevku na úroveň 500 eur, teda o 150 % oproti aktuálne platnej sume. Ministerstvo preto žiada také zvýšenie príspevku, ktoré primerane zohľadní zvýšenie cien za predchádzajúce obdobie. 

Účelom príspevku na pohreb nie je pokrytie celkových nákladov spojených s pohrebom, ale príspevok štátu na ich čiastočnú úhradu. Samotný systém sociálnej podpory je nastavený tak, aby primeraným spôsobom zmierňoval sociálno-ekonomické dôsledky životných situácií, nie aby plne financoval všetky vzniknuté výdavky.

Ako je uvedené v dôvodovej správe, v Českej republike predstavuje obdobná dávka sumu 5 000 Kč, t. j. približne 200 eur, čo zodpovedá aktuálne platnej výške príspevku na pohreb v Slovenskej republike. Zároveň je potrebné uviesť, že v Maďarsku ani  v Rakúsku nie je príspevok na pohreb poskytovaný univerzálne. Uvedené skutočnosti nasvedčujú tomu, že súčasné nastavenie výšky príspevku na pohreb v Slovenskej republike sa nevymyká štandardu okolitých krajín.

Predkladatelia poslaneckého návrhu zákona v doložke vybraných vplyvov označili a kvantifikovali negatívny vplyv na rozpočet verejnej správy. Kvantifikácie vychádzajú z údajov Štatistického úradu Slovenskej republiky o počte zomretých v Slovenskej republike za rok 2024, podľa ktorých v uvedenom roku zomrelo takmer 54 000 osôb. Pri predpoklade porovnateľného počtu úmrtí v nasledujúcich rokoch by zvýšenie príspevku na pohreb zo sumy 200 eur na sumu 500 eur predstavovalo dodatočný ročný výdavok vo výške 16 170 000 eur. Celkový ročný výdavok pri sume 500 eur by predstavoval 26 950 000 eur, pričom pri súčasnej sume 200 eur predstavuje 10 780 000 eur. 

V nadväznosti na stanovisko Ministerstva financií Slovenskej republiky a v podmienkach konsolidácie verejných financií je nevyhnutné pristupovať k plošnému zvyšovaniu príspevkov zodpovedne, s dôrazom na dodržanie stanoveného limitu verejných výdavkov. Navrhované zvýšenie príspevku na pohreb zo sumy 200 eur na 500 eur by predstavovalo významný negatívny vplyv na štátny rozpočet, ktorý nie je finančne krytý v rozpočtovej kapitole ministerstva a nie je možné ho zabezpečiť v rámci limitov rozpočtovej kapitoly ministerstva. Vzhľadom na uvedené ministerstvo žiada finančný vplyv zohľadniť v návrhu rozpočtu verejnej správy na roky 2027-2029.

Ministerstvo prerokovalo svoje stanovisko k poslaneckému návrhu zákona v súlade s čl. 32 Legislatívnych pravidiel vlády Slovenskej republiky v pripomienkovom konaní. V rámci pripomienkového konania bola Ministerstvom financií Slovenskej republiky uplatnená nasledovná zásadná pripomienka: 

[bookmark: _GoBack]Z poslaneckého návrhu zákona vyplýva negatívny vplyv na rozpočet verejnej správy z dôvodu navrhovaného zvýšenia príspevku na pohreb zo sumy 200 eur na sumu 500 eur, pričom poslanci Národnej rady SR v doložke vplyvov odhadujú dodatočný ročný výdavok vo výške 16 170 000 eur a celkový ročný výdavok pri sume 500 eur by podľa nich predstavoval sumu 26 950 000 eur. Ministerstvo práce, sociálnych vecí a rodiny SR vo svojom stanovisku v predkladacej správe uvádza, že predmetný významný negatívny vplyv na štátny rozpočet nie je finančne krytý v rozpočtovej kapitole ministerstva práce a nie je možné ho zabezpečiť v rámci limitov rozpočtovej kapitoly ministerstva práce. Vzhľadom na uvedené ministerstvo práce žiada finančný vplyv zohľadniť v návrhu rozpočtu verejnej správy na roky 2027 až 2029.

V nadväznosti na vyššie uvedený nekrytý negatívny vplyv na rozpočet verejnej správy Ministerstvo financií Slovenskej republiky s poslaneckým návrhom nesúhlasí.

Únia výsluhových dôchodcov Slovenskej republiky, napriek tomu, že nie je subjektom, s ktorým je ministerstvo povinné prerokovať návrh stanoviska vlády Slovenskej republiky k poslaneckému návrhu, uplatnila hromadnú pripomienku, ktorej predmetom je zabezpečiť, aby sa navrhované zvýšenie príspevku na pohreb vzťahovalo aj na osobitný systém sociálneho zabezpečenia vojakov a policajtov, ktorý patrí do pôsobnosti Ministerstva vnútra Slovenskej republiky.
 
Záver

Vzhľadom na vyššie uvedené skutočnosti, ministerstvo odporúča vláde Slovenskej republiky vysloviť súhlas s návrhom poslancov Národnej rady Slovenskej republiky Dagmar KRAMPLOVEJ, Romana MICHELKA, Andreja DANKA a Milana GARAJA na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov (tlač 1269) po zapracovaní pripomienok uvedených v predkladacej správe.

